Lillemor von Hanno

Lillemor von Hanno (født 30. desember 1900 i Balsfjord i Troms, død 5. april 1984 i Oslo) var en norsk skuespiller og forfatter. Hun var født Bergljot Gjems Selmer, og var datter av distriktslege Alfred Selmer og forfatter og skuespiller Ågot Gjems. Før hun giftet seg, opptrådte hun under navnet Lillemor Gjems Selmer.

 Familie 
Lillemor ble født i Balsfjord, men familien flyttet til Ås i Akershus da hun var to år, ettersom faren ble distriktslege i Follo.

Moren Ågot Gjems var selv forfatter og skuespiller, og av Lillemors fire eldre søsken ble Tordis sangerinne og Alfred skuespiller.

Lillemor Gjems Selmer giftet seg i 1927 med teatermaleren og illustratøren Otto von Hanno. De ble foreldre til statsviteren Tertit von Hanno Aasland (1928–2017). Ekteskapet endte i skilsmisse, og i 1950 giftet hun seg på nytt med Joakim Lund Ihlen, som var direktør for Strømmens Værksted. Også dette ekteskapet tok slutt.

 Teater og film-karriere 
Lillemor fikk etter endt skolegang i Norge utdanne seg som danser og skuespiller i utlandet. I 1917 fulgte hun undervisningen ved Fru Valboms ballettskole i København. Hun debuterte på teaterscenen i 1920 i Trondheim, og spilte blant annet Anitra i Henrik Ibsens Peer Gynt på Trondhjems Nationale Scene i 1921. Hun stod oppført på rollelisten som Lillemor Gjems Selmer.www.ibsen.net om oppsetningen ved Trondhjems Nationale Scene Etter tre år i Trondheim fikk hun ansettelse ved Nationaltheatret i hovedstaden. 

Teatersesongen 1925/1926 var hun engasjert på Chat Noir, med hovedroller i suksessrevyen Ikke mas, alle får (premiere i 1925), i Hertuginnen av Elba (premiere 26. desember 1925), som ikke slo an hverken hos publikum eller kritikere, i farsen En liten paradisfugl (premiere 9. januar 1926), i farsen Det nakne faktum (premiere 29. januar 1926), og i Lån meg øre! (premiere i mars 1926), som ble en ny suksess.

I 1926 studerte hun ved den russiske ballettskolen i Berlin, og fra 1927 var hun ansatt ved Det Nye Teater i Oslo. I 1928 hadde hun imidlertid et nytt opphold i København, denne gangen for å ta klasser hos Betty Hennings. Ansettelsen ved Det Nye Teater løp frem til hun i 1934 gikk tilbake til Nationaltheatret, hvor hun forble frem til hun sluttet som skuespiller i 1951.

Selv om hun først og fremst var teaterskuespiller, medvirket hun også i et par filmer. Hun fikk dessuten oppført skuespillet Leken vi lever på Det Nye Teater i Oslo i 1938; på samme scene regisserte hun for øvrig oppsetningen av amerikanske Clare Booth Luces komedie Kvinner i 1953.

 Forfatterkarriere 
Lillemor von Hannos bøker var skrevet i 1930-tallets karakteristiske "Oslo-tone" – de var humoristiske skildringer av unge voksnes selskapsliv og hverdagslige trivialiteter. Ektemannen Otto von Hanno illustrerte bøkene hennes med små vignetter. Hun skrev også kåserier for Dagbladet og Morgenbladet.

 Krigsinnsats 
Fra 1940 var Lillemor von Hanno tillitsvalgt for Nationaltheatrets skuespillere. Hun kjempet iherdig mot okkupasjonsmyndighetenes mange fremstøt for å styre repertoarvalg og personellbruk ved teateret. I 1944 måtte hun til slutt flykte til Sverige for å unngå arrestasjon.

 Hedersbevisninger 
Lillemor von Hanno ble tildelt Kongens fortjenstmedalje i gull i 1951.

 Filmografi 
 1939 – Familien på Borgan – Marie Berg
 1959 – Støv på hjernen – drabantbyboer

 Bibliografi 
 1936: De og vi (roman) – illustrert av Otto von Hanno Fulltekst på Nasjonalbiblioteket
 1937: Dumme menner og troll til kjerringer (roman) – illustrert av Otto von Hanno (Gyldendal Norsk Forlag) Fulltekst på Nasjonalbiblioteket
 1938: Leken vi lever (skuespill) – oppført på Det Nye Teater (ikke utgitt)
 1938: Hele verden står dig åpen (roman) Fulltekst på Nasjonalbiblioteket
 1939: Blindebukk (roman) – illustrert av Otto von Hanno (Gyldendal Norsk Forlag) Fulltekst på Nasjonalbiblioteket
 1940: Det går et år (roman) – illustrert av Otto von Hanno Fulltekst på Nasjonalbiblioteket

 Referanser 

 Eksterne lenker 


  Utdypningsartikkel om Lillemor von Hanno i Store norske leksikon
  Om Lillemor von Hanno på www.filmfront.no
 Fotografi av Lillemor von Hanno og Unni Torkildsen, på Nasjonalbiblioteket

Kategori:Norske forfattere
Kategori:Norske skuespillere
Kategori:Kongens fortjenstmedalje i gull
Kategori:Personer fra Balsfjord kommune